Vyf vas ná skietery op N2Argieffoto Vyf verdagtes wat gesoek was in verband met ŉ gewapende rooftog, is Donderdag op die N2 in Kaapstad vasgetrek nadat polisiebeamptes die bande van hul wegkommotor stukkend geskiet het. Kapt. FC van Wyk, woordvoerder van die polisie, sê lede van die polisie se nasionale intervensie‑eenheid was omstreeks 12:40 besig met patrollie op die snelweg toe hulle inligting ontvang het oor die verdagtes wat ook op die N2 in ŉ wit Mercedes‑Benz C180 ry. Die beamptes het die voertuig opgemerk en agternagesit. “By die aansluiting van die N2 en die Borchards Quarry-afrit het die beamptes die verdagtes opdrag gegee om van die pad af te trek, maar die bestuurder het geweier en ŉ vuurwapen op die polisie gerig. Die polisiebeamptes het ŉ R5-geweer gebruik om die agterste bande van die Mercedes‑Benz stukkend te skiet en die voertuig is tot stilstand gedwing,” sê Van Wyk. Die beamptes het vinnig beweeg en al vyf verdagtes op die plek in hegtenis geneem. Die verdagtes, tussen 31 en 45 jaar oud, sal binnekort in die hof verskyn op aanklagte van gewapende roof, onwettige besit en rig van ŉ vuurwapen. “Dit het boonop later aan die lig gekom dat ander polisiebeamptes inligting ontvang het dat verdagtes in ŉ wit Quantum-voertuig en wit Mercedes ŉ sigaretafleweringsvoertuig agtervolg het, glo met die plan om die afleweringsvoertuig te beroof. Polisiebeamptes het op die Quantum toegeslaan en die insittendes in hegtenis geneem, maar die Mercedes kon daarin slaag om weg te jaag. Dit was dieselfde Mercedes wat die beamptes van die nasionale intervensie‑eenheid tot stilstand gedwing en in hegtenis geneem het,” sê Van Wyk.